b'\n_START_ARTICLE_\nBasilides d\'Alexandria\n_START_SECTION_\nCosmogonia de Basilides\n_START_PARAGRAPH_\nEl primer que va parlar de la gnosi de Basilides va ser Agripa C\xc3\xa0stor, que segons Eusebi va escriure una Refutaci\xc3\xb3 de Basilides, on l\'acusava d\'ensenyar que no \xc3\xa9s pecat menjar la carn oferta als \xc3\xaddols, i que en temps de persecuci\xc3\xb3 es podia renunciar a la fe._NEWLINE_Segons Ireneu, Bas\xc3\xadlides ensenyava que del D\xc3\xa9u suprem havien sorgit 365 cels, un dels quals -el nostre- est\xc3\xa0 governat per un demi\xc3\xbcrg subaltern: el Jahv\xc3\xa8 dels jueus. Segons Hip\xc3\xb2lit de Roma, Bas\xc3\xadlides feia derivar tota exist\xc3\xa8ncia d\'una divinitat suprema inconcebible, de la que s\'engendraven nombrosos estrats, l\'\xc3\xbaltim dels quals \xc3\xa9s el nostre m\xc3\xb3n, governat pel d\xc3\xa9u dels jueus. Climent d\'Alexandria reprodueix algunes cites literals d\'obres de Basilides._NEWLINE_Basilides percebia una salvaci\xc3\xb3 totalment intel\xc2\xb7lectual que es donava en el moment de la il\xc2\xb7luminaci\xc3\xb3 o gnosi. La seva moral era austera i aconsellava d\'abstenir-se del matrimoni. Tamb\xc3\xa9 afirmava que en realitat no va ser Jes\xc3\xbas de Natzaret el que va morir a la creu, sin\xc3\xb3 Sim\xc3\xb3 de Cirene. Els basilidians van ser nombrosos, sobretot a Egipte. Jeroni d\'Estrid\xc3\xb3 diu que el basilidianisme es va difondre per Hisp\xc3\xa0nia, "sobretot per la Lusit\xc3\xa0nia", per\xc3\xb2 sembla una confusi\xc3\xb3 d\'aquest autor, que va creure que Elvidi i Priscil\xc2\xb7li\xc3\xa0 havien estat deixebles de Basilides.'